Správa o priebehu a výsledkoch štvrtého kola monitorovania úrovne implementácie Európskej charty regionálnych alebo menšinových jazykov 
v Slovenskej republike

1. Európska charta regionálnych alebo menšinových jazykov a jej kontrolný mechanizmus

Európska charta regionálnych alebo menšinových jazykov (ďalej “charta jazykov”) je medzinárodná zmluva prijatá Výborom ministrov Rady Európy v roku 1992, ktorá nadobudla platnosť 1. marca 1998. Cieľom a účelom charty jazykov je podpora jazykovej a kultúrnej diverzity, podpora menšinových a regionálnych jazykov ako ohrozeného aspektu spoločného európskeho kultúrneho dedičstva. Z hľadiska právnej povahy ide o rámcovú mnohostrannú medzinárodnú zmluvu kultúrneho charakteru, na ktorej vykonanie je potrebné prijať legislatívne a realizačné opatrenia, pokiaľ už takéto opatrenia neboli prijaté.
Charta jazykov bola podpísaná v mene SR v Štrasburgu dňa 20. februára 2001. Národná rada SR vyslovila súhlas s chartou uznesením č. 1497 z 19. júna 2001. Prezident SR ju ratifikoval 20. júla 2001 a ratifikačná listina bola uložená a zaregistrovaná u depozitára, generálneho tajomníka Rady Európy, 5. septembra 2001. Pre SR charta nadobudla platnosť 1. januára 2002 na základe článku 19 ods. 2 charty. 

Charta jazykov má svoj kontrolný mechanizmus založený na spolupráci medzi štátom a Radou Európy s cieľom upozorniť na prípadné nedostatky v plnení záväzkov. Garantom aktivít súvisiacich s procesom monitoringu charty jazykov v SR je Ministerstvo zahraničných vecí a európskych záležitostí SR. V zmysle čl. 7 ods. 4 charty je poradným orgánom aj pre oblasť implementácie Európskej charty regionálnych alebo menšinových jazykov Výbor pre národnostné menšiny a etnické skupiny, ktorý je stálym odborným orgánom Rady vlády Slovenskej republiky pre ľudské práva, národnostné menšiny a rodovú rovnosť  a plní funkciu konzultatívneho orgánu vo veciach účasti príslušníkov národnostných menšín a etnických skupín na riešení vecí, ktoré sa ich týkajú. SR si ako zmluvná strana charty jazykov plní požadované záväzky a v trojročných intervaloch predkladá implementačné správy, ktoré posudzuje nezávislý Výbor expertov. SR má v súčasnosti vo Výbore expertov svoje zastúpenie. 

SR doposiaľ predložila štyri implementačné správy k charte jazykov. Informácie obsiahnuté v implementačnej správe, spolu s poznatkami nadobudnutými počas návštevy Výboru expertov v danej krajine, slúžia ako východisko pre vypracovanie hodnotiacej správy a prijatie odporúčania Výboru ministrov Rady Európy. 

Vo vzťahu k SR boli doposiaľ ukončené tri kolá monitoringu implementácie charty jazykov. Tretie kolo monitorovania úrovne implementácie charty jazykov v SR sa ukončilo prijatím nasledujúcich odporúčaní Výboru ministrov Rady Európy, ktoré boli schválené dňa 30. januára 2013:
· prehodnotiť podmienku, podľa ktorej by osoby hovoriace menšinovými jazykmi mali predstavovať aspoň 20 % obyvateľstva obce na to, aby boli uplatniteľné záväzky v oblasti verejnej správy;
· pokračovať v úsilí zabezpečovať vyučovanie všetkých menšinových jazykov na všetkých príslušných úrovniach a informovať rodičov o dostupnosti ich výučby;
·  zlepšovať vzdelávanie učiteľov a vytvoriť orgán zodpovedný za monitorovanie prijatých opatrení a dosiahnutého pokroku vo vzdelávaní v menšinovom jazyku; 
· v rámci možností napomáhať a podporovať zlepšovanie vysielania verejnoprávnej televízie a rozhlasu vo všetkých menšinových jazykoch; 
· pokračovať v prijímaní opatrení na odstránenie neodôvodneného zaraďovania rómskych detí do oddelených škôl alebo tried a začať vo väčšom rozsahu zavádzať vzdelávanie v rómskom jazyku pre rómske deti;

· zvyšovať povedomie a podporovať toleranciu v slovenskej spoločnosti vo vzťahu k regionálnym alebo menšinovým jazykom a kultúram, ktoré reprezentujú. 

2. Štvrté kolo monitorovania úrovne implementácie charty jazykov Slovenskou republikou

Štvrtú implementačnú správu SR k charte jazykov, ktorou sa aktuálne kolo monitoringu začalo, spracovalo Ministerstvo zahraničných vecí a európskych záležitostí SR na základe podkladov a v úzkej koordinácii a súčinnosti s vecne zainteresovanými ústrednými orgánmi štátnej správy. 

Obsahom štvrtej implementačnej správy k charte jazykov sa stali informácie o plnení záväzkov v oblasti ochrany a podpory vybraných menšinových jazykov vyplývajúcich zo záväzných ustanovení charty jazykov za sledované obdobie, odpovede na odporúčania Výboru ministrov Rady Európy z tretieho kola monitorovacieho cyklu a informácie o relevantných legislatívnych zmenách a ďalších aktivitách realizovaných v príslušnom hodnotenom období.
Vecne príslušné orgány štátnej správy vyjadrili v implementačnej správe svoje stanoviská a poskytli údaje k všeobecným otázkam (napr. zber spoľahlivých údajov o počte osôb hovoriacich regionálnymi alebo menšinovými jazykmi a o ich geografickom rozdelení, legislatívny rámec upravujúci práva príslušníkov národnostných menšín),  ako aj konkrétne informácie pre každý z menšinových jazykov v oblasti vzdelávania, súdnictva, správnych orgánov a verejných služieb, médií, kultúrnej činnosti a kultúrnych zariadení, ekonomického a sociálneho života a cezhraničnej spolupráce.

S obsahom implementačnej správy boli oboznámení členovia poradných orgánov vlády SR pre oblasť ľudských práv a vláda SR ju uznesením č. 131 z 18. marca 2015 schválila. 

V nadväznosti na predloženie implementačnej správy generálnemu tajomníkovi Rady Európy sa v rámci štandardného monitorovacieho procesu v dňoch 21. - 23. septembra 2015 uskutočnila návšteva predstaviteľov Výboru expertov charty jazykov v SR. Delegácia Výboru expertov charty jazykov bola zastúpená v nasledujúcom zložení: Jarmo Lainio, člen Výboru expertov za Švédsko, spravodajca, Fernando Ramallo Fernández, člen Výboru expertov za Španielsko, Alexander Bröstl, člen Výboru expertov za SR a Adina Nichifor, reprezentujúca Sekretariát Európskej charty regionálnych alebo menšinových jazykov.
Prvé dva dni návštevy boli venované stretnutiam so zástupcami národnostných menšín a zahŕňali návštevu Košíc. Otázky a podnety, ktoré vzišli z týchto stretnutí, tlmočili a konfrontovali členovia Výboru expertov so zástupcami štátnych inštitúcií počas troch rokovaní, ktoré sa uskutočnili v priestoroch ministerstva zahraničných vecí a európskych záležitostí. V nadväznosti na uskutočnené stretnutia zaslali členovia delegácie doplňujúce otázky, ktoré boli zodpovedané vecne príslušnými rezortmi a inštitúciami. 
Na základe štvrtej implementačnej správy SR a zistených poznatkov z aktuálnej návštevy prijal Výbor expertov charty jazykov na svojom plenárnom zasadnutí dňa 30. novembra 2015 správu č. MIN-LANG(2015)23 vo vzťahu k SR (Príloha č. 1). Ide o rozsiahly dokument, z obsahového hľadiska sa správa venuje osobitne každému menšinovému jazyku. Konštatovania Výboru expertov sú podrobnejšie zosumarizované v nasledujúcej kapitole.

Po schválení správy Výboru expertov o jej uplatňovaní v SR využila SR možnosť vyjadriť sa k jej obsahu. Stanovisko SR k štvrtej správe Výboru expertov o implementácii charty jazykov v SR (Príloha č. 2) reagovalo na jej najnaliehavejšie tvrdenia a komentáre, prípadne poskytlo aktualizované informácie týkajúce sa jednotlivých zistení. Materiál bol spracovaný na základe vyjadrení vecne príslušných rezortov a inštitúcií. Ministerstvo zahraničných vecí a európskych záležitostí SR pri koncipovaní materiálu vyhovelo požiadavke viacerých rezortov zakomponovať jednotlivé vyjadrenia do finálneho znenia stanoviska v plnom rozsahu (v materiáli sú uvedené aj s názvom vecne príslušnej inštitúcie, ktorá vyjadrenie spracovala). Finálne znenie stanoviska bolo verifikované jednotlivými rezortmi a inštitúciami zúčastnenými pri jeho tvorbe, schválené záverom č. 39 rokovania vedenia Ministerstva zahraničných vecí a európskych záležitostí SR z 11. februára 2016 a dňa 12. februára 2016 zaslané sekretariátu Výboru expertov charty jazykov.
Štvrté kolo monitorovania úrovne implementácie charty jazykov v SR sa ukončilo prijatím odporúčaní č. CM/RecCHL(2016)2 Výborom ministrov Rady Európy dňa 27. apríla 2016, ktoré boli schválené konsenzom. Text odporúčaní je predmetom obsahu štvrtej kapitoly. Prijatím odporúčaní sa štvrté kolo monitoringu vo vzťahu k SR ukončilo.

V roku 2015 paralelne prebiehal i proces uznania ruského a srbského jazyka za menšinové jazyky v SR v zmysle časti II charty jazykov. Návrh na uznanie uvedených jazykov za menšinové jazyky v SR v zmysle časti II charty jazykov schválila vláda SR uznesením č. 618 z 18. novembra 2015. Informácia o tejto skutočnosti bola notifikovaná generálnemu tajomníkovi Rady Európy listom stáleho predstaviteľa SR pri Rade Európy dňa 25. novembra 2015.

Podrobné informácie o priebehu procesu uznania ruského a srbského jazyka za menšinové jazyky v SR, ako aj informácie o priebehu aktuálneho, štvrtého kola monitoringu plnenia záväzkov vyplývajúcich pre SR z charty jazykov, boli počas roka 2015 pravidelne predmetom rokovaní Výboru pre národnostné menšiny a etnické skupiny a Rady vlády pre SR ľudské práva, národnostné menšiny a rodovú rovnosť.

3. Zistenia obsiahnuté v štvrtej správe Výboru expertov o uplatňovaní charty jazykov v Slovenskej republike – zhrnutie

Všeobecné konštatovania:
Výbor expertov uvádza, že so zreteľom na veľmi rozmanitú situáciu menšinových jazykov a na skutočnosť, že niektoré z nich majú veľmi malý a/alebo rozptýlený územný výskyt, je uplatňovanie záväzkov v rámci časti III charty jazykov v niektorých prípadoch mimoriadne náročné. Situácia všetkých menšinových jazykov je však napriek počtu splnených záväzkov naďalej citlivá.

Voči niektorým tvrdeniam Výboru expertov sa Slovenská republika ohradila vo svojom oficiálnom stanovisku z 11. februára 2016. V tomto stanovisku podrobne vysvetlila nepodloženosť viacerých hodnotení Výboru expertov a s poukázaním na ďalšie medzinárodné dokumenty, ako aj na rozsudok Súdneho dvora Európskej únie, s ktorými je slovenská právna úprava dôsledne zosúladená, jednoznačne vyvrátila tvrdenia Výboru expertov o nedostatočnom legislatívnom umožnení, resp. o domnelom obmedzovaní používania menšinových jazykov v SR. Slovenská republika práve na základe predchádzajúcich odporúčaní Výboru expertov už v minulosti prijala také legislatívne opatrenia, ktorými sa uvedené nedostatky zo slovenského právneho systému odstránili. Z tohto dôvodu sa SR nemôže stotožniť s niektorými závermi Výboru expertov o nesplnení záväzkov z charty jazykov a odmieta tvrdenie o obmedzujúcich ustanoveniach zákona o štátnom jazyku, ktorého súčasné znenie nie je v rozpore so žiadnym ustanovením charty jazykov a nijakým spôsobom nespôsobuje prekážky pri jej aplikácii.

Podľa Výboru expertov mnohé zo všeobecných problémov, ktoré ovplyvňujú všetky menšinové jazyky a ktoré boli zistené počas predchádzajúcich kôl monitorovania, stále pretrvávajú. Výbor expertov konštatuje, že napriek zmenám, ktorými prešla príslušná slovenská legislatíva, je naďalej potrebné zabezpečiť stabilné a konzistentné vykonávanie článku 10 charty jazykov. Výbor tvrdí, že v praxi platná legislatíva stále neumožňuje používanie menšinových jazykov v administratíve v tých oblastiach, kde sú osoby hovoriace týmito jazykmi zastúpené v dostatočnom počte na odôvodnenie uplatňovania článku 10 charty jazykov (pozn.: ide o percentuálnu hranicu týkajúcu sa možnosti používania menšinových jazykov v oblasti verejnej správy). Údajné sankcie za nepoužívanie úradného jazyka v niektorých verejných sférach, uplatňované v súlade s týmito ustanoveniami, alebo žiadosti o odstránenie tabúľ v menšinovom jazyku sú príkladmi, ktoré nie sú v súlade so zásadami charty jazykov na podporu a uľahčenie používania menšinových jazykov. Z tohto dôvodu je naďalej potrebné upraviť príslušnú legislatívu a uplatňovať flexibilnejší prístup k záväzkom, ktoré SR prijala pri ratifikácii charty jazykov.
V oblasti vzdelávania je podľa zistení Výboru expertov potrebné prijať okamžité opatrenia. Kroky smerujúce k zníženiu nákladov (tzv. „racionalizácia škôl“) postihujú najmä vzdelávanie v menšinovom jazyku. Výbor expertov zastáva názor, že je potrebné zaviesť osobitné opatrenia, aby sa zabezpečilo zachovanie a ďalší rozvoj vyučovania v menšinových jazykoch a výučby menšinových jazykov. S výnimkou maďarského jazyka súčasná ponuka v školskom systéme nezabezpečuje systematické vzdelávanie v menšinových jazykoch a neposkytuje potrebnú kontinuitu na všetkých stupňoch škôl. V oblasti prípravy učiteľov sa vyskytujú vážne nedostatky, najmä u tých učiteľov, ktorí majú vyučovať predmety v menšinovom jazyku. 
Výbor expertov vo svojej správe ďalej pokračuje, že v záujme zvýšenia povedomia a zabezpečenia rešpektovania menšinových jazykov a kultúr zo strany väčšinového obyvateľstva je potrebné vynaložiť rozhodnejšie úsilie. Ide predovšetkým o vyučovanie histórie slovensky hovoriacich žiakov i žiakov hovoriacich menšinovým jazykom, ako aj o úlohy, ktoré zohrávajú masmédiá v prekonávaní predsudkov. Týmito predsudkami sú podľa Výboru expertov ovplyvnené najmä osoby hovoriace maďarským, rómskym a nemeckým jazykom.

V oblasti súdnictva zastáva Výbor expertov názor, že stále nie je zabezpečené právo osôb hovoriacich menšinovým jazykom používať menšinový jazyk v trestnom konaní bez ohľadu na ich znalosť slovenského jazyka. Naďalej je potrebné zlepšiť legislatívnu úpravu a podporiť praktické používanie menšinových jazykov na súdoch.

Používanie menšinových jazykov vo vzťahu k správnym orgánom je podľa Výboru expertov naďalej všeobecne obmedzené. Tieto nedostatky vyplývajú čiastočne z právneho rámca, sú však aj dôsledkom absentujúcich aktívnych a systematických opatrení potrebných na uplatňovanie článku 10 charty jazykov v praxi.

Výbor expertov ďalej konštatuje, že v oblasti médií je vysielanie vo verejnom rozhlase a televízii v menšinovom jazyku, čiastočne s výnimkou maďarského jazyka, nedostatočné a v súkromnom rozhlase a televízii nie je prítomné vôbec. S výnimkou maďarského jazyka neexistuje vydávanie týždenníkov. Bulharčina, chorvátčina, nemčina a poľština sú v televízii zastúpené v malej miere.

Situáciu menšinových jazykov vníma Výbor expertov pozitívnejšie v oblasti kultúry. Slovenské orgány naďalej financujú sieť múzeí menšinových kultúr a poskytujú aj finančné prostriedky na činnosti podporujúce kultúru národnostných menšín. V prípade niektorých menšinových jazykov, ako sú maďarčina, rómčina a ukrajinčina, to tiež zahŕňa ich prezentáciu na kultúrnych podujatiach v zahraničí.
Závery Výboru expertov pre jednotlivé menšinové jazyky:
Pokiaľ ide o bulharský, chorvátsky a poľský jazyk, ktoré patria medzi menšinové jazyky s pomerne nízkym počtom osôb nimi hovoriacimi, veľký počet záväzkov podľa časti III charty jazykov zostal nesplnený. Tieto jazyky sa v rámci slovenského verejného školského systému nevyučujú a s výnimkou bulharčiny sa vyučujú prevažne v mimoškolských kurzoch. Okrem veľmi obmedzeného používania chorvátčiny nie sú tieto jazyky v administratívnej oblasti vôbec prítomné.

Výbor expertov tiež konštatuje, že vzhľadom na osobitné postavenie českého jazyka a jeho vzájomnú zrozumiteľnosť so slovenským jazykom neboli v súvislosti s používaním českého jazyka zaznamenané žiadne problémy.

Nemecký jazyk má vo vzdelávacom systéme a v médiách naďalej veľmi oslabené postavenie. Tento jazyk sa preto nevyužíva ani na súdoch a len vo veľmi malej miere vo verejnej správe. Problémom sú najmä vážne nedostatky v oblasti vzdelávania, predovšetkým pokiaľ ide o predškolské zariadenia, základné a stredné školy, ako aj prípravu učiteľov. Štrukturálny a pedagogický problém výučby nemeckého jazyka ako menšinového jazyka je ten, že sa prevažne vyučuje ako cudzí jazyk.

Postavenie maďarského jazyka vo vzdelávacom systéme je podľa mienky výboru expertov  stále silné, ale počet škôl sa neustále znižuje. Maďarčina sa do istej miery prakticky používa na súdoch a v styku so správnymi orgánmi. Ponuka programov v maďarskom jazyku vo verejnoprávnom rozhlase je tiež široká. Napriek silnému postaveniu maďarského jazyka sa však vyskytujú všeobecné problémy súvisiace s aplikáciou článku 10 charty jazykov.

Vo vzťahu k rómskemu jazyku sú možnosti ochrany vyplývajúce z časti III charty jazykov značnou výzvou. Rómčina sa naďalej vyučuje v niekoľkých súkromných školách, nebolo však vyvinuté žiadne úsilie na vyučovanie rómčiny v rámci systému slovenských škôl. Okrem toho, aj napriek opatreniam, ktoré boli nedávno prijaté, stále pretrváva prax zaraďovania rómskych detí do špeciálnych škôl a tried.

Rusínsky jazyk má podľa správy Výboru expertov napriek pomerne vysokému počtu osôb hovoriacich týmto jazykom naďalej veľmi slabé postavenie. Najzreteľnejším príkladom je oblasť vzdelávania, keďže vzdelávanie v rusínskom jazyku nespĺňa prijaté záväzky. Vzdelávanie v rusínskom jazyku bolo do značnej miery ovplyvnené aj finančnými reštrikciami. Rusínsky jazyk sa v istom rozsahu používa v styku so správnymi orgánmi.

Ukrajinský jazyk podľa Výboru expertov naďalej stráca svoj vplyv, a to najmä vo vzdelávacom systéme. Školy vyučujúce ukrajinčinu boli zatvorené a ostatným školám hrozí zatvorenie v blízkej budúcnosti z finančných a/alebo administratívnych dôvodov.

Výbor expertov napokon uzatvára, že je potrebné prijať aktívne opatrenia zamerané na ochranu jazyka jidiš.
4. Odporúčania prijaté Výborom ministrov Rady Európy k implementácii charty jazykov Slovenskou republikou

Na základe štvrtej implementačnej správy SR, správy Výboru expertov charty jazykov a stanoviska SR k správe Výboru expertov prijal Výbor ministrov Rady Európy dňa 27. apríla 2016 odporúčania č. CM/RecChL(2016)2, v ktorých slovenským orgánom odporúča najmä aby:

1. preskúmali požiadavky týkajúce sa prahových hodnôt s cieľom operatívne aplikovať svoje záväzky v činnosti správnych orgánov;

2. zvýšili úsilie pri poskytovaní výučby vo všetkých regionálnych alebo menšinových jazykoch alebo všetkých regionálnych alebo menšinových jazykov na všetkých príslušných úrovniach;

3. prijali opatrenia na zlepšenie odbornej prípravy učiteľov v oblasti vzdelávania v regionálnych alebo menšinových jazykoch;

4. zvýšili podporu pre televíziu, rozhlas a tlač vo všetkých regionálnych alebo menšinových jazykoch;

5. pokračovali v prijímaní opatrení na odstránenie neodôvodneného zaraďovania rómskych detí do špeciálnych škôl alebo tried a začali vo väčšom rozsahu zavádzať vzdelávanie v rómskom jazyku pre rómske deti;

6. zvyšovali povedomie a podporovali toleranciu v slovenskej spoločnosti ako celku voči regionálnym alebo menšinovým jazykom a kultúram, ktoré predstavujú.

5. Vyhodnotenie odporúčaní a možnosti implementácie v podmienkach Slovenskej republiky
Po prijatí odporúčaní záleží na rozhodnutí každého zmluvného štátu, akým spôsobom bude reagovať na odporúčania Výboru ministrov Rady Európy. S cieľom zvýšiť transparentnosť monitorovacieho procesu a zlepšiť informovanosť verejnosti o jeho výsledkoch predkladá Ministerstvo zahraničných vecí a európskych záležitostí SR na rokovanie vlády SR materiál o priebehu a výsledkoch príslušného kola monitoringu. Súčasťou materiálu sú úlohy jednotlivým členom vlády a iným orgánom štátnej správy zamerané na ďalšie uplatňovanie charty jazykov a odstraňovanie pretrvávajúcich nedostatkov. S predkladaným materiálom sa oboznamujú i členovia Výboru pre národnostné menšiny a etnické skupiny a Rady vlády SR pre ľudské práva, národnostné menšiny a rodovú rovnosť.
Vzhľadom na rozsah záverov a odporúčaní štvrtého kola monitoringu obsahuje návrh uznesenia všeobecne formulovanú úlohu a odporúčanie oboznámiť sa s jeho výsledkami, posúdiť možnosti realizácie odporúčaní Výboru ministrov Rady Európy a v rámci prípravy piatej implementačnej správy informovať o prijatých opatreniach. Analýzu a formulovanie konkrétnych úloh a opatrení má realizovať každý subjekt samostatne.

Niektoré rezorty sa iniciatívne už v tejto fáze prihlásili k plneniu odporúčaní Výboru expertov a informovali o ich implementácii.
Ministerstvo práce, sociálnych vecí a rodiny SR uviedlo, že aktívne prijíma opatrenia v oblasti podpory používania jazykov národnostných menšín pri výkone opatrení sociálnoprávnej ochrany detí a sociálnej kurately a pri výkone súdnych rozhodnutí v zariadeniach sociálnoprávnej ochrany detí a sociálnej kurately, v súlade so zákonom o č. 184/1999 Z. z. o používaní jazykov národnostných menšín v znení neskorších predpisov. V roku 2015 a v roku 2016 sa pri výberových konaniach na nových zamestnancov oddelení sociálnoprávnej ochrany detí a sociálnej kurately úradov práce, sociálnych vecí a rodiny a zariadení sociálnoprávnej ochrany detí a sociálnej kurately, realizovaných v rámci národných projektov, uplatňuje zvýhodňujúce kritérium - ovládanie iného ako úradného jazyka (maďarský, rómsky, rusínsky a pod), ktorý sa definuje podľa regiónu. Taktiež sa implementovala aktivita na podporu transkulturálneho prístupu v detských domovoch, ktorú realizovala mimovládna organizácia CVEK. Aktivita sa realizovala prostredníctvom vypracovania príručky o transkultúrnom prístupe a realizáciou workshopov pre zamestnancov detských domovov.

Ministerstvo školstva, vedy, výskumu a športu SR poukázalo na informáciu vyplývajúcu z § 29 ods. 18 zákona č. 216/2016 Z. z., ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. Informácia sa týka skutočnosti, že stanovené najnižšie počty žiakov v triede základnej školy sa nevzťahujú na triedy základných škôl s vyučovacím jazykom národnostnej menšiny.
Stalo sa zaužívaným pravidlom, že SR pokračuje v dialógu s Výborom expertov aj v období od prijatia rezolúcie do predloženia ďalšej implementačnej správy. Jedným zo spôsobov vedenia dialógu je i zorganizovanie nadväzujúceho seminára za účasti predstaviteľov vládneho i mimovládneho sektora a Výboru expertov. Je v záujme SR takéto podujatie zorganizovať, v spolupráci so Sekretariátom Rady Európy. 

